Comencen els tallers del Programa de Convivència 2022/2023
2025-07-24

Dilluns que ve 3 d’octubre, començaran les classes dels tallers del Programa de Convivència 2022/2023 de l’Ajuntament de Burjassot; tallers que s’ofereixen des de la Regidoria de Majors, dirigida per Mª Ángeles Navarro, a través del departament de Dinamització de la Tercera Edat.

Si el tret d’eixida el donaven el mes de setembre els tallers de punt de ganxo i gerontogimnàstica, dilluns que ve s’iniciaran els tallers de Chi-Kung, Tall i Confecció, Memòria i Ball, cadascun en el seu horari i centre habitual de desenvolupament.

En el cas del taller de Chi-kung les classes seran en el Centre Social Isaac Peral els dimarts de 17.00 a 18.30 hores; les del taller de tall i confecció en el Centre Social Bailèn, els dimarts i dijous de 16.00 a 18.30 hores; les del taller de memòria, en el Centre Social Ausiàs March els dimecres de 17.30 a 19.30 hores i, finalment, les de Ball en el Centre Social Vila del Pilar, els dilluns i dijous de 18.00 a 20.00 hores.

Amb l’inici d’aquests tallers es posen en marxa el total dels cursos oferits aquest curs des del Programa de Convivència i Dependència 2022/2023 del Consistori; cursos que tenen un gran acolliment i que compten amb gran quantitat d’alumnes.